Ministrului slovac al Sănătăţii a declarat sâmbătă, 18 mai, că pronosticul privind starea de sănătate a premierului slovac, Robert Fico, "este pozitiv".
"Intervenţia chirurgicală de ieri, care a durat două ore, a contribuit la un pronostic pozitiv privind starea de sănătate a premierului" Robert Fico, a declarat Zuzana Dolinkova în faţa jurnaliştilor.
Fico a fost împuşcat miercuri, la încheierea unei şedinţe a Consiliului de Miniştri desfăşurată în oraşul Handlova, de un bărbat de 71 de ani, care şi-a justificat atacul prin aceea că nu-i plăceau politicile guvernului.
Imediat după atac, Fico a fost transportat la spital cu elicopterul şi a fost supus unei intervenţii chirurgicale ce a durat cinci ore, iar vineri el a fost supus unei noi intervenţii chirurgicale de două ore.
Autorul tentativei de asasinat, un scriitor pe care presa locală l-a identificat drept Juraj Cintula şi care în trecut a avut legături cu grupări radicale, este arestat şi a recunoscut motivaţia politică a atacului său.
Sâmbătă dimineaţa, suspectul a fost adus la tribunalul penal din Pezinok, la nord-est de Bratislava, care va decide asupra menţinerii sale în arest provizoriu
Acest atac a şocat Slovacia şi a stârnit temeri de noi violenţe în această ţară extrem de polarizată, cu câteva săptămâni înainte de alegerile europene.